Norra byggir bíligari enn asiatiskar skipasmiðjur Ein nýggj frágreiðing vísir óvæntð, at asiatiskt-bygdir oljuboripallar samanlagt kosta Norra og oljufeløgunum 70 mia. nkr. , enn tað hevði kostað at bygt teir í Norra. Talan er um meirútreiðslur upp á 75 pst. , stendur í frágreiðingini. Tað er viðurkenda greiningarfelagið Rystad Energy, ið hevur gjøgnumgingið útreiðslurnar í 11 norskum verkætlanum og er komin fram til heldur óvæntðu niðurstøðuna. Sjey av teimum 11 sáttmálunum vórðu gjørdir við skipasmiðjur í Suðurkorea, meðan fýra vórðu gjørdir við norskar skipasmiðjur. Grundgevingin fyri at brúka koreansku skipasmiðjurnar var, at sáttmálaprísurin var 25 pst. lægri. Men soleiðis varð ikki. “ Samlaðu meirútreiðslurnar hjá operatøri og samfelag sum avleiðing av, at farið varð út um avtalaða prísin, seinkingar og longri byggitíð á asiatisku skipasmiðjunum eru mettar til 70 mia. nkr. ,” stendur í frágreiðingini sambært miðlinum e 24. no Tær 75 pst. hægru útreiðslurnar býta seg við 22 pst. , har farið varð út um uppruna sáttmálaprísin, 42 pst. virðistap vegna longri byggitíð og seinkingar og 11 pst. sum avleiðing av framleiðslusteðgum í sambandi við góðskutrupulleikar. Sambært kanningini eru norsku operatørarnir Aker BP og Statoil tó munandi betri til at stýra veitingunum úr Asia. Tey bæði feløgini høvdu "bert" 36 pst. í meirútreiðslum tilsamans, meðan útlendsku operatørarnir á norska landgrunninum noyddust at slúka meirútreiðslur upp á 147 pst.